Bráðalækningar eru ung sérgrein innan læknisfræðinnar . Greinin á uppruna sinn í Bandaríkjunum þar sem læknar á bráðadeildum sjúkrahúsa í Virginíufylki fóru að kalla störf sín bráðalækningar fyrir um það bil þrjátíu árum . Þessi skilgreining breiddist smám saman út og er nú viðurkennd sérgrein í Bandaríkjunum . Allt frá upphafi hefur skilgreining bráðalækninga sem fullgildrar sérgreinar mætt mótspyrnu og víða í Evrópu er hún ekki viðurkennd sem slík . Hér á landi eru bráðalækningar viðurkenndar en Ísland er eitt af sex Evrópuríkjum sem það gerir og fyrst Norðurlanda . Í júnímánuði verður Reykjavík vettvangur fjölmennrar ráðstefnu um bráðalækningar þar sem margir þekktustu sérfræðingar og brautryðjendur greinarinnar vestanhafs og austan verða meðal fyrirlesara . Það eru Félag íslenskra bráðalækna , Landspítalinn-háskólasjúkrahús og læknadeild Háskóla Íslands sem standa að ráðstefnunni sem verður haldin í Háskólabíó dagana 9. - 13. júní . Í undirbúningsnefnd eru þau Brynjólfur Mogensen , Mary Palmer og Theodór Friðriksson sem öll starfa á slysa - og bráðasviði Landspítala . Þar hitti blaðamaður Læknablaðsins Mary Palmer að máli og innti hana eftir ráðstefnunni . Mary er bandarískur læknir sem hefur starfað hér undanfarin tvö ár . Hún hefur fylgst með þróun bráðalækninga í heimalandi sínu og starfað við greinina í þarlendum sjúkrahúsum . Hún segir að greinin hafi mætt andstöðu , ekki síst hjá öðrum læknum sem telja bráðalækna vera að seilast inn á sitt starfssvið . " Bráðalækningar snerta margar sérfræðigreinar og tengja þær við samfélagið . Við erum ekki bara að búa um brotin bein heldur breiðum við okkur út yfir æ fleiri greinar . Við fáum líka inn á borð hjá okkur alls konar sjúkdóma , svo sem í öndunarfærum , hjarta og fleira . Við erum hér á vakt og greinum vandann þegar hann kemur upp . Mig langaði að stuðla að viðgangi greinarinnar og sýna hvað í henni felst og lagði því til að við efndum til ráðstefnu hér á landi . Ég hef ágætis sambönd við ýmsa forystumenn bráðalækninga og tókst að fá fyrirlesara sem margir eru heimsþekktir innan greinarinnar . Það reyndist auðveldara en ég hélt því flestir voru spenntir fyrir því að koma hingað til Íslands , " sagði Mary . Ráðstefnan verður með hefðbundnum hætti þar sem skiptast á fyrirlestrar og verklegar æfingar . Hún skiptist í fjögur meginþemu sem eru : o Helstu áhættusvið sem bráðalækningar koma nærri : öndunarfæri , blóðrás , lost og eitranir . o Algengustu viðfangsefni bráðadeilda . o Þörfin fyrir mýkri umönnun , svo sem þegar fórnarlömb nauðgana og annars kynferðisofbeldis eiga í hlut . o Þróun bráðalækninga og slysavarna á alþjóðavísu . Meðal fyrirlesara er fólk frá ýmsum löndum sem mun gefa ráðstefnugestum innsýn í bráðalækningar í svo ólíkum löndum sem Skotlandi , Eistlandi , Noregi , Frakklandi og Alaska , svo dæmi séu tekin . Þá má ekki gleyma bandarískum sjálfboðaliðum sem vinna við að móta viðbrögð við hryðjuverkum þar sem beitt er lífrænum efnum ( " bíóterrorismi " ) og öðrum hópi sem sérhæfir sig í tölvunotkun fyrir bráðadeildir . Varpað verður fram ýmsum spurningum um stöðu bráðalækninga , svo sem hvað læknar þurfi að hafa til einkað sér til þess að öðlast sérhæfingu í greininni . Efnt verður til pallborðsumræðna um stöðu bráðalækninga á Íslandi með þátttöku evrópskra og bandarískra sérfræðinga . Mary sagðist einmitt vera að senda þeim gögn um stöðuna hér á landi svo þeir geti lagt mat á hana . Heiti ráðstefnunnar er Bráðalækningar milli heimsálfa eða Emergency Medicine Between Continents . Mary sagði að þetta væri draumaráðstefnan hennar og að hún vonaðist til þess að hún leiddi til bættrar almannaheilsu . " Þessi ráðstefna höfðar til lækna úr mörgum sérgreinum og ekki síst til lækna af landsbyggðinni . Vonandi verður þátttakan góð og ef marka má aðsókn að öðrum ráðstefnum um bráðalækningar sem haldnar hafa verið að undanförnu þá verður hún góð . Ég sótti ráðstefnu á Ítalíu á síðastliðnu hausti og þar voru þátttakendur hartnær tvöfalt fleiri en upphaflega hafði verið reiknað með . Við vitum ekki hversu margir koma hingað en getum allt eins átt von á hátt í 500 manns , " sagði Mary Palmer . Nánari upplýsingar um ráðstefnuna má nálgast á heimasíðu hennar :